IPad (Generasi Ketiga)

Sejarah

Spekulasi mengenai iPad (Generasi ketiga) mula didengari tidak lama selepas pelancaran iPad 2. Spekulasi ini semakin rancak dengan maklumat pelbagai komponen dalaman iPad (Generasi ketiga) mula bocor. Ketika ini, peranti ini dipanggil "iPad 3". Nama ini masih digunakan oleh pengguna sehingga kini walaupun ini bukan merupakan nama rasmi.
Pada 28 Februari 2012, Apple telah menjemput media untuk hadir ke satu acara pada 7 Mac 2012 di Yerba Buena Center for the Arts. Walaupun Apple tidak menyatakan sebarang maklumat lanjut mengenai acara tersebut, para media membuat anggapan bahawa ia mungkin berkenaan pelancaran iPad yang baru, ini merujuk kepada spekulasi-spekulasi dan lokasi ini sering kali dipilih untuk melancarkan produk terbaru Apple. Pengumuman jemputan ini memberi kesan positif kepada pasaran komputer tablet terpakai.
Pada 7 Mac 2012, Apple - seperti yang disangka - mengumumkan iPad terbaru mereka. Walaubagaimanapun nama yang diberikan bukanlah "iPad 3" seperti disangka, sebaliknya CEO Apple, Tim Cook hanya menggunakan nama "The New iPad" atau "iPad Terbaru".
iPad (Generasi ketiga) mula dijual pada 16 Mac 2012 di lapan buah negara antaranya Amerika Syarikat, Jepun dan Singapura. Ia mula dijual secara berperingkat di negara lain. Pada 20 April 2012, iPad (Generasi ketiga) memasuki pasaran Malaysia bersama Korea Selatan dan 10 lagi negara yang lain.
iPad ini mula mencetuskan kontroversi apabila keupayaan 4G seperti yang diiklan tidak boleh digunakan di negara luar Amerika Utara. Ini mengakibatkan Apple dikenakan tindakan dan menukar perkataan 4G kepada selular di laman sesawang mereka untuk mengelakkan kekeliruan. Para pengguna sekali lagi tidak berpuas hati apabila iPad (Generasi keempat) diumumkan pada 23 Oktober 2012, dan Apple membuat keputusan untuk menghentikan jualan iPad (Generasi ketiga) manakala iPad 2 pula diteruskan jualannya. iPad (Generasi ketiga) masih dijual tanpa perubahan harga di negara-negara yang masih belum menerima stok iPad (Generasi keempat).

Spesifikasi

iPad generasi ketiga ini dilengkapi dengan SoC Apple A5X, dengan quad-core pemproses grafik, kamera belakang 5 megapiksel yang berupaya mengambil video 1080p, dan kamera depan berkualiti VGA direka untuk FaceTime. Resolusi paparan adalah 2048 x 1536 dengan 3.1 juta piksel, empat kali lebih banyak daripada iPad 2. Walaubagaimanapun, iPad generasi ketiga ini lebih tebal daripada iPad 2 dengan lebih tebal sebanyak 0.6 mm. Ia juga lebih berat 51 gram daripada iPad 2 (model Wi-Fi).
Salah satu ciri utama iPad ini adalah paparan Retina membolehkannya memaparkan grafik lebih baik dan jelas berbanding dengan generasi sebelumnya. Dengan adanya paparan retina juga, iPad ini berupaya untuk memaparkan video dengan kualiti HD, manakala kepadatan piksel 261 ppi membuatkan pembacaan lebih baik. Ini disokong dengan pemproses grafik PowerVR SGX543MP4 di mana Apple menyatakan ia 4 kali lebih berkuasa daripada Nvidia Tegra 3.

Perisian

iPad (Generasi ketiga) dilancarkan bersama iOS 5.1. Seperti iPad yang sebelumnya, ia dilengkapi dengan perisian asas seperti Safari, Mel, Foto, Video, Youtube, iTunes, Muzik, App Store, Peta, Nota, Pusat Permainan,Photo Booth, Kenalan dan Kalendar. Seperti peranti iOS yang lain, iPad boleh menyelaraskan kandungan dan lain-lain data dengan Mac atau PC menggunakan iTunes. Walaupun iPad tidak direka untuk membuat panggilan telefon menggunakan jaringan selular, pengguna boleh menggunakan perisian VoIP seperti Skype untuk membuat panggilan.
Siri, sebuah perisian kawalan suara tidak tersedia dengan iPad ini walaupun iPhone 4S, yang dilancarkan beberapa bulan sebelum iPad (Generasi ketiga) mempunyai fungsi ini. Pada 19 September 2012, iOS 6 dikeluarkan. iOS 6 membenarkan Siri untuk iPad (Generasi ketiga).

Aksesori

Aksesori yang telah diperkenalkan untuk iPad 2 boleh digunakan juga untuk iPad (Generasi ketiga) ini. Antaranya adalah Smart Cover. Smart Cover adalah pelindung skrin yang melekat pada permukaan skrin iPad menggunakan magnet. Pelindung ini boleh dilipat tiga untuk dijadikan sebagai penyangga iPad. Smart Cover direka supaya lebih minimal, mudah ditanggal, dan hanya melindungi skrin sahaja. Apabila pelindung ini dialihkan, ia akan membangkitkan iPad daripada tidur. Smart Cover didatangkan dalam 5 warna.
Apple juga memperkenalkan beberapa aksesori yang lain, kebanyakannya dibuat untuk penyambung dok 30-pin, satu-satunya port yang ada selain daripada bicu fon kepala.

Keupayaan 4G

Apple mengumumkan bahawa iPad (Generasi ketiga) menyokong sambungan 4G . Istilah 4G banyak merujuk kepada LTE. Akan tetapi, iPad (Generasi ketiga) hanya menyokong 2 gelombang LTE, 700 dan 2100 MHz sahaja. Dua gelombang ini banyak digunakan di Amerika Syarikat, manakala di Eropah dan negara-negara luar Amerika Syarikat, gelombang yang digunakan untuk LTE adalah 800, 1800 dan 2600 MHz. Apple juga ada menyatakan bahawa jaringan HSPA+ juga adalah 4G. Akan tetapi kelajuan HSPA+ buat masa kini masih kurang jika hendak dibandingkan dengan LTE.
Berikutan ini, Apple telah dikenakan tindakan di beberapa negara memaksa Apple menukarkan perkataan "4G" kepada "Selular" di laman sesawang mereka seperti yang dapat dilihat kini.
Di Malaysia, tiada satu pembekal perkhidmatan selular yang memberi perkhidmatan jaringan 4G. Walapun ada pembekal perkhidmatan yang memasarkan perkhidmatan mereka sebagai 4G, ia tidak menggunakan LTE, sebaliknya menggunakan WiMAX dan ini tidak menepati piawaian 4G serta tidak disokong iPad. Perkhidmatan 4G di Malaysia akan menggunakan LTE 2600 MHz dimana perkhidmatan ini hanya mula diberikan pada tahun 2013.